Έχοντας ως εφαλτήριο την πεποίθηση ότι τα Εργαστήρια Ειδικής Επαγγελματικής Εκπαίδευσης οφείλουν να είναι εγγυητές της ισότιμης παροχής ΙΣΩΝ ευκαιριών στα άτομα με αναπηρία ή/και ειδικές εκπαιδευτικές ανάγκες στη σχολική, κοινωνική και επαγγελματική ζωή, το Ε.Ε.Ε.ΕΚ Βέροιας και το Ε.Ε.Ε.ΕΚ Νάουσας αποφάσισαν να ενώσουν τις δυνάμεις τους και να διοργανώσουν από κοινού δράση ευαισθητοποίησης της κοινής γνώμης ενόψει της Παγκόσμιας Ημέρας των ΑΜεΑ.

Αρχικά επιλέχθηκε το παιδικό παραμύθι του «Έλμερ, ο παρδαλός ελέφαντας» που αναφέρεται σ’ έναν ελέφαντα διαφορετικό στην όψη από τους άλλους. Οι μαθητές και των δυο σχολείων ζωγράφισαν το σώμα του Έλμερ χρησιμοποιώντας ανακυκλώσιμα καπάκια μπουκαλιών και σε κοινή τους συνάντηση συζήτησαν για τις σκέψεις που θα μπορούσε να έχει ο Έλμερ λόγω της διαφορετικότητάς του αλλά και για τα συναισθήματα που μπορεί να τον διακατείχαν. Απότοκο της συζήτησής τους ήταν ότι τελικά όλοι οι άνθρωποι είναι κομμάτια του ίδιου παζλ ανεξάρτητα από τις τυχόν διαφορές τους. Τέλος διέδωσαν το μήνυμά ότι «Όλοι είμαστε κομμάτια του ίδιου παζλ» παρουσιάζοντας τη δράση τους στο κοινό στις 4 Δεκεμβρίου του 2023 σε ημερίδα ευαισθητοποίησης που διοργανώθηκε από το Ε.Ε.Ε.ΕΚ Βέροιας.

Οι υπεύθυνες καθηγήτριες του Ε.Ε.Ε.ΕΚ Βέροιας ήταν οι κ.κ. Χουρσουζίδου Ιωάννα ΠΕ 30 και Ακριτίδου Πηνελόπη ΠΕ 08 και για το Ε.Ε.Ε.ΕΚ Νάουσας η κ. Σιάτρη Χάρη ΠΕ 02.